03/07/2012 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Número de expediente: IN661A DXIEM-06/11

Resolución do 12 de xuño de 2012, da Dirección Xeral de Industria, Enerxía e Minas pola que se somete a información pública a solicitude de autorización administrativa, o estudo de impacto ambiental, o proxecto de execución, o proxecto sectorial de incidencia supramunicipal e a solicitude de declaración de utilidade pública, en concreto, das instalacións do parque eólico Cordal de Montouto-Pando, emprazado nos concellos de Aranga (A Coruña) e Guitiriz (Lugo) e promovido por EÓLICA DE CORDALES BIS, S. L. (expediente IN661A DXIEM-06/11). En cumprimento do disposto na Lei 8/2009, do 22 de decembro, pola que se regula o aproveitamento eólico en Galicia e se crean o canon eólico e o Fondo de Compensación Ambiental, na Lei 54/1997, do 27 de novembro, do sector eléctrico, no Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, e tendo en conta o establecido no Real decreto lexislativo 1/2008, do 11 de xaneiro, polo que se aproba o texto refundido da Lei de avaliación de impacto ambiental de proxectos (modificado pola Lei 6/2010, do 24 de marzo) e no Decreto 442/1990, do 13 de setembro, de avaliación de impacto ambiental para Galicia, así como na Lei 10/1995, do 23 de novembro, de ordenación do territorio de Galicia, e no Decreto 80/2000, do 23 de marzo, polo que se regulan os plans e proxectos sectoriais de incidencia supramunicipal, sométese a información pública a solicitude formulada por EÓLICA DE CORDALES BIS, S. L. para as instalacións que a seguir se describen: As características técnicas principais das instalacións de xeración, transformación e interconexión do parque eólico son as seguintes:  11 aeroxeradores ENERCON E-101 de 3.000 kW de potencia nominal unitaria cunha altura de buxeiro de 99 metros e cun diámetro de rotor de 101 metros.  11 centros de transformación, instalados unitariamente no interior da torre de cada aeroxerador, formados por transformadores de 3.350 kVA de potencia nominal e relación de transformación 0,4/30 kV, celas de media tensión de 30 kV e os correspondentes equipos de protección, telemando e demais elementos auxiliares.  1 torre meteorolóxica autoportante de 100 metros de altura.  Rede subterránea de media tensión (30 kV) distribuída en dous circuítos, con condutor tipo RHZ1-OL 18/30 kV, para a evacuación da enerxía xerada e interconexión entre os centros de transformación 0,4/30 kV e a subestación transformadora 30/132 kV.  Subestación transformadora 132/30 kV, con edificio de control, transformador de potencia trifásico de 39 MVA ONAN/ONAF, transformador de servizos auxiliares de 100 kVA de potencia nominal e relación de transformación 30/0,4 kV, equipos de seccionamento, medida, protección, telemando e demais elementos auxiliares. De acordo co disposto polo artigo 37.1 da Lei 8/2009, do 22 de decembro, e pola demais normas de aplicación, relacionadas ao inicio desta resolución, constitúen o obxecto da información pública os seguintes documentos:  Proxecto de execución, para os efectos da súa aprobación e autorización administrativa das instalacións descritas.  Estudo de impacto ambiental, para os efectos da formulación da declaración de impacto ambiental.  Proxecto sectorial de incidencia supramunicipal, para os efectos da súa aprobación.  Relación de bens e dereitos afectados para os efectos da declaración de utilidade pública, que levará implícita, de acordo co artigo 54 da Lei 54/1997, do 27 de novembro, do sector eléctrico, a necesidade de ocupación dos bens e de adquisición dos dereitos afectados e implicará a urxente ocupación para os efectos do artigo 52 da Lei de expropiación forzosa. Estes documentos permanecerán expostos ao público e poderán examinarse, durante o prazo de 30 días contados a partir da última publicación desta resolución ou da súa notificación individual, nesta dirección xeral (edificio administrativo San Caetano, s/n, bloque 5, 4.ª planta, 15781 Santiago de Compostela), e nas Xefaturas Territoriais da Consellería de Economía e Industria da Coruña (praza Luís Seoane, s/n, 15008 A Coruña) e de Lugo (Rolda da Muralla 70, 27071 Lugo). Para idénticos efectos, e durante o mesmo prazo, o proxecto sectorial poderá examinarse nos concellos de Aranga (praza Mestre Mosquera, 1, 15317 Aranga) e Guitiriz (rúa Concello 4, 27300 Guitiriz) e o estudo de impacto ambiental neses mesmos concellos, na Secretaría Xeral de Calidade e Avaliación Ambiental (San Lázaro, s/n, 15781 Santiago de Compostela) e nas Xefaturas Territoriais da Consellería de Medio Ambiente, Territorio e Infraestruturas da Coruña (praza Luís Seoane s/n, 15008 A Coruña) e Lugo (Rolda da Muralla 70, 27071 Lugo). O que se fai público para coñecemento xeral e dos propietarios dos predios e demais titulares de bens e dereitos afectados que figuran na relación que se insire como anexo desta resolución, así como das persoas que, sendo titulares de dereitos reais ou intereses económicos sobre os bens afectados, fosen omitidas, para que, no prazo e ante os órganos sinalados nos dous parágrafos anteriores, poidan presentar as alegacións que estimen oportunas. Esta publicación efectúase, así mesmo, en cumprimento do artigo 59.5 da Lei 30/1992, do 26 de novembro, de réxime xurídico das administracións públicas e do procedemento administrativo común, para os efectos da notificación aos interesados cando estes sexan descoñecidos, se ignore o lugar ou o medio de notificación, ou ben que, intentada esta, non se puidese practicar. Santiago de Compostela, 12 de xuño de 2012. O director xeral de Industria, Enerxía e Minas Ángel Bernardo Tahoces ANEXO RELACIÓN DE BENS E DEREITOS AFECTADOS POLO PROXECTO DO PARQUE EÓLICO CORDAL DE MONTOUTO-PANDO